
פרוטוקול ישיבת ועדת מכרזים
שהתקיימה ביום שלישי, כ' בחשוון תשפ"ו, 11.11.2025
חדר ועדות, קומה 1 - בניין עיריית עכו
בשעה 14:00 בצהריים ובזום.
	בהשתתפות ה"ה:
	

	עו"ד אדהם ג'מאל 
	· יו"ר הועדה וחבר מועצת העיר

	מר' רפאל לוזון        
	· סגן ראש העיר וחבר הועדה 

	מר' חנן בן חמו         
	· חבר מועצת העיר וחבר הועדה

	נעדרו ה"ה:
	

	מר' זאב נוימן
	· חבר מועצת העיר וחבר הועדה

	מר' ויקטור אלון             
	· חבר מועצת העיר וחבר הועדה

	מר' דוד בנסל                  
	· חבר מועצת העיר וחבר הועדה

	מר' יוסף טנטורי 
	· סגן ראש העיר וחבר הועדה

	כמו"כ  נכחו  ה"ה:
	

	עו"ד נג'ייה בובו
	· סגנית יועמ"ש לעניינים אזרחיים

	עו"ד אסף שלם
	· מבקר העירייה

	אינג' מחול ריזק
	· סגן מהנדסת העיר

	גב' מיטל ינקוביץ 
	· אחראית תחום חוזים ומכרזים – הלשכה משפטית

	עו"ד צופית וייס ברקוביץ
	· מנהלת אגף נכסים

	מר' סאמר קדורה – בזום
	· מנהל יישובי ביטחון קהילתי

	גב' שלי לוי
	· נציגת הגזבר

	גב' נורית אזולאי
	· מנהלת אגף אמרכלות וחשבת מנהל התפעול

	גב' מירית דרוקמן
	· מנהלת כספים מינהלת הסכם גג, מינהל הנדסה 

	גב' אסנת סדון-לוי
	· עוזרת ראש מינהל החינוך

	גב' לימור ואנונו
	· רכזת מכרזים והצעות מחיר

	גב' מונתהא חמאד-קנדיל
	· רכזת ועדת מכרזים



על  סדר  היום:
· מכרז פומבי מס' 13/2025 - מנהלת עבור ביצוע עבודות הסרת סכנה במבנים מסוכנים
ע"פ בקשתה של גב' מירית דרוקמן – מנהלת כספים מינהלת הסכם גג, מינהל הנדסה אגף תשתיות וביצוע. הרצ"ב כנספח 1


· מכרז פומבי מס' 30/2025 - התקנת הצללות חדשות כולל קונסטרוקציה, פירוק חורף והתקנת הצללות קיימות.
ע"פ בקשתה של גב' סיון זיימר – מנהלת פרויקטים, אגף תפעול.  הרצ"ב כנספח 2 
· מכרז זוטא מס' 46/2025 – שירותי ליווי וייעוץ משפטי בתחומים שונים
ע"פ בקשתה של עו"ד נג'ייה בובו – סגנית יועמ"ש לעניינים אזרחיים. הרצ"ב כנספח 3
· פטור ממכרז - אישור התקשרות עם עמותת "עושים שכונה" 
ע"פ בקשתם של מר' שמיל לוי ראש מינהל חינוך  ומר' סאמר קדורה מנהל יישובי ביטחון קהילתי. 
הרצ"ב כנספח 4

· מכרז פומבי מס' 13/2025
מנהלת עבור ביצוע עבודות הסרת סכנה במבנים מסוכנים
עו"ד אדהם ג'מאל – יו"ר הועדה: שלום לכולם, סאמר קדורה איתנו בזום.
לפני שנתחיל אני רוצה לציין שלפי החלטת בית המשפט לגבי ועדת איכות, התחלנו לשלוח לחברי ועדת המכרזים את פרוטוקול ועדת האיכות המלא כולל הניקוד וההמלצות, וזאת לפני קיום ישיבת וועדת המכרזים, במטרה לעיין ולהכין שאלות במידה ויש צורך בהברות מסוימות, חברי ועדת המכרזים שולחים שאלות ובקשות לבירור למוביל כל מכרז והם אמורים לקבל תשובה במייל/ בישיבת הוועדה. 
עכשיו עוברים לסעיף הראשון, מכרז מס' 13/2025 מנהלת לעבודות הסרת סכנה במבנים מסוכנים, בבקשה מירית.
גב' מירית דרוקמן: יצאנו למכרז לצורך גיוס מנהלת עבור עבודות ביצוע הסרת סכנה במבנים מסוכנים, נתחיל פיילוט של מבנה אחד או שניים, ונראה איך זה יתקדם.
קיבלנו הצעה אחת, של "לני פארס – מהנדס אזרחי", הוא הגיש את כל המסמכים.
עו"ד אדהם ג'מאל – יו"ר הועדה: מה יהיה התפקיד שלו? הרי ריזק אתה אחראי על עבודות הסרת סכנה?
אינג' מחול ריזק: הוא יהיה אחראי על תכנון עבודת הסרת הסכנה, איסוף הדיירים וגביית הכספים, ומעקב על הקבלנים וביצוע העבודה שלהם בפועל.

מר' חנן בן חמו: מה נכנס להגדרה של מבנה מסוכן?
אינג' מחול ריזק: מבנה מסוכן מוגדר לפי חוק עזר עירוני, אני בתור קונסטרוקטור מבצע סיורים מטעם העירייה בשטח העיר, בודק את המבנה ובמידה ויש לקויות וסכנות, אז מגדיר אותו כמבנה מסוכן בהתאם למצבו.
עו"ד אדהם ג'מאל – יו"ר הועדה: למה יש רק מציע אחד? איך יספיק לבצע את העבודה?
אינג' מחול ריזק: העבודה בפועל תועבר לקבלני ביצוע, המציע יהיה מנהל העבודה, יעביר לקבלנים את הוראות העבודה ומה צריך לשפץ והם יבצעו, וכמובן הוא ינחה אותם להתחיל עם המבנים שמצבם הכי מסוכן.
כמו שאמרה מירית מקודם, אנו מתחילים בתכנית פיילוט עם שני מבנים, נראה איך תתקדם העבודה, מה השיטה הטובה ביותר לגביית כספים וכו'.
עו"ד אדהם ג'מאל – יו"ר הועדה: העירייה תשתתף בהוצאות?
אינג' מחול ריזק: השתתפות של העירייה תהיה במקרים ספציפיים של תושבים מוכרי רווחה שאין באפשרותם לשלם, ונושא התשלום ייבחן לפי קריטריונים מוגדרים של מבחן הכנסה.
עו"ד אדהם ג'מאל – יו"ר הועדה: עכשיו אם דיירי בניין מסוים רוצים לבצע את עבודות הסרת הסכנה בעצמם, כאילו הם פונים ישירות לקבלן עבודה, האם העירייה מחייבת אותם לעבוד מול המשרד הזה?
אינג' מחול ריזק: לא, התושבים אינם מחויבים, הם יכולים לקבל את השירות של העירייה ולשלם את החלק של השתתפות עצמית, או להיות אחראים בעצמם מול קבלן לביצוע עבודות הסרת הסכנה בהתאם להנחיות שהם מקבלים במכתב מהעירייה. 
כרגע יש לנו כ 12 מבנים בעדיפות ראשונה לביצוע, כמובן שנתחיל את העבודה בשלבים, נראה אם התכנית הזו תצליח ואז נוכל להתקדם ולהמשיך.
הגזבר שריין לנו סכום מוגדר לתקופה הזו.
מר' רפאל לוזון: הבדיקה של הבניינים היא בדיקה יזומה של העירייה או שהדיירים מבקשים?
אינג' מחול ריזק: אני יוזם בדיקות בשטח מתוכף הסמכות של תפקידי, אך גם כל תושב באפשרותו לפנות למוקד העירייה או למשרד שלי ולהשאיר פניה לבדיקת מבנה מסוכן.
כל בקשה שמגיעה אלי, אני יוצא ומבצע בדיקה בשטח ונותן את ההמלצה בהתאם למצב הבניין.


עו"ד אדהם ג'מאל – יו"ר הועדה: שני המבנים שאמרתם שאתם מתחילים איתם את תכנית הפיילוט, אלה מבנים שאתה בחרת בעצמך? איך החלטתם עם איזה מבנים תתחילו?
אינג' מחול ריזק: לא בחרתי לבד, בוצע סקר על ידי אינג'ניר ירון אופיר שהוא מתמחה בסוג הזה של בדיקות, הסקר בוצע לפני כארבע שנים והייתה גם חוות דעת שלי לאחר בדיקת שטח למבנים, לפי זה נבחרו מספר מבנים לשלב הראשוני.
עו"ד אדהם ג'מאל – יו"ר הועדה: במידה ולא היה שיתוף פעולה מצד הדיירים, מה עושים?
אינג' מחול ריזק: אנחנו כעיריית עכו נהיה מכוסים בהתאם לחוק, אנחנו מודיעים לדיירים על העבודות שיש לבצע לצורך הסרת הסכנה ממבנה המגורים שלהם, במידה והם לא מבצעים בעצמם אז יש במסכות העירייה לפי חוק העזר לבצע את העבודה בעצמה ולחייב את הדיירים בהוצאות.
עכשיו תהיה לנו הזדמנות להנגיש את השירות, תהיה לנו מינהלת לארגון וביצוע עבודות הסרת סכנה, והתושבים יחויבו בתשלום בהתאם. 
במידה והדיירים לא ירצו לבצע את העבודות זו תהיה בחירה שלהם, אך המבנה ימשיך להיות מוגדר כמבנה מסוכן עד לביצוע עבודת הסרת הסכנה ונקבל אישור על כך מקונסטרוקטור מוסמך.
מר' רפאל לוזון: במקרה של אי ביצוע העבודות, מי שירצה לקנות בית במבנה כזה לא יוכל לקבל משכנתא למשל כי הבנקים לא מאפשרים זאת. ומי שרוצה למכור את ביתו גם כן לא יכול בגלל הגדרת המבנה כמבנה מסוכן. אז איכשהו הדיירים מחויבים לדאוג לביצוע העבודה.
אינג' מחול ריזק: נכון אתה צודק, בגלל הבעיה הזו מול הבנקים הרבה דיירים שרוצים למכור את דירותיהם דואגים לקדם את התהליך בעצמם, מה שהם מבקשים מהקבלן זה רק ביצוע עבודות הסרת הסכנה ללא כל שיפור קוסמטי לבניין. ואנחנו במסגרת התכנית שלנו גם נדאג לביצוע עבודות הסרת סכנה נחוצות בלבד לפי ההסכם, ולא נרחיב את העבודות מעבר לכך, אלא אם הדיירים ירצו בכך ויתחייבו לשלם את הפרש העלויות.
מר' רפאל לוזון: מדובר פה בסכום גדול של כסף לחיוב את הדיירים, לפי מה שמח'ול אמר לי כל דייר יחויב בכ- 5000 ₪ ומעלה, נכון?
מר' חנן בן חמו: אני עדיין רוצה לחדד את הנושא.
בכובע הראשון אתה מקבל פניות מהתושבים, ובכובע השני אתה פועל בצורה אקטיבית ויוצא לשטח לבדיקות יזומות?

אינג' מחול ריזק: נכון, בדיוק להגדרת בניין כמסוכן יש שתי דרכים: 1. פניות תושבים. 2. בדיקות יזומות בשטח העיר. 
גב' מירית דרוקמן: בהמשך למה שנאמר מקודם, למכרז זה הוגשה הצעה אחת ע"י המציע "לני פארס", הציון המשוקלל שלו של האיכות והמחיר זה 95.7, וועדת האיכות ממליצה לאשר אותו.
עו"ד אדהם ג'מאל – יו"ר הועדה: אני רואה שיש סטייה מהאומדן ב 20%.
גב' מירית דרוקמן: : כן. הסטייה מהאומדן היא לטובתנו  
מר' חנן בן חמו: הוא עבד איתנו בעבר?
אינג' מחול ריזק: הוא עבד איתנו בעבר, עם העירייה, אך בפועל הוא היה  מהנדס של חברת עמידר בעכו, בחיפה ובאזור המרכז.
מר' חנן בן חמו: זה לא ניגוד עניינים? עמידר ורשות מקומית?
אינג' מחול ריזק: הוא סיים את עבודתו בעמידר עכו וחיפה.
מר' רפאל לוזון: אז מה יקרה בבניינים שכל הדירות שייכות לעמידר?
אינג' מחול ריזק: בבניינים כאלה עמידר מבצעת את העבודה / משלמת.
עו"ד אדהם ג'מאל – יו"ר הועדה: אין בניינים שכול הדירות בהם שייכים לעמידר, עם עמידר אין לנו בעיה הם משלמים.
אינג' מחול ריזק: בניינים שיש בהם פחות מ 50% דירות שייכים לעמידר, הם לא מבצעים את העבודה, אלא משתתפים בעלויות.
עו"ד אדהם ג'מאל – יו"ר הועדה: אז נעלה להצבעה, מסמכי וועדת האיכות נבדקו, ואין כל מניע לאשר  המציע לני פארס כמציע יחיד העומד בכל תנאי המכרז, מי בעד?
· חברי הוועדה מאשרים פה אחד.
· החלטה: 
הוועדה מאשרת את המלצת וועדת האיכות לאשר את הצעת היחיד של "לני פארס מהנדס אזרחי" כהצעה הזוכה במכרז.



· מכרז פומבי מס' 30/2025 
התקנת הצללות חדשות כולל קונסטרוקציה, פירוק חורף והתקנת הצללות קיימות.
עו"ד אדהם ג'מאל – יו"ר הועדה:  מכרז 30/2025, נורית בבקשה תסבירי על המכרז.
נורית אזולאי: יש מציע אחד שהגיש את הצעתו למכרז זה, "פטוריז הצללה ומתקני משחקים בע"מ'".
עו"ד אדהם ג'מאל – יו"ר הועדה:  למה היה רק מציע אחד? פעם היו מגישים יותר מציעים?
חנן בן חמו: המציע הוא זה שעובד איתנו עכשיו?
נורית אזולאי: לא, מי שעבד איתנו עד עכשיו זו חברת "טליה", הפסקנו להם את העבודה כי לא היינו מרוצים וגם נגמרה תקופת ההתקשרות, אז יצאנו למכרז חדש שפורסם לפי הנוהל, והיה רק מציע אחד. 
בגדול אין הרבה חברות שמתעסקות עם העבודה הזו, פעם שעברה היו שני מציעים בלבד.
הייתה לנו בעיה אחת עם האומדן, הייתה שם טעות, לכל סעיף היה אמור להירשם סך של  3000 ₪ , היו 3 סעיפים, אז בטוטאל זה היה אמור להיות 9000 ₪.
הטעות שהייתה היא שרשמו לכל סעיף 9000 ₪, אז לאחר התייעצות עם אלכס לויט הוחלט לאשר את הצעת המחיר שנתן במציע ולהמליץ על חברת פטוריז כבחרה הזוכה.
הטעות היא באומדן ולא בהצעה שנתנו.
עו"ד נג'ייה בובו: האם יש מסמך מאלכס שמצביע על הטעות באומדן?
נורית אזולאי: בנספח 2 המצורף רשומה הערה בהמלצה על הטעות בחישוב האומדן ואלכס חתום על המסמך הזה.
עו"ד אדהם ג'מאל – יו"ר הועדה:  אה נכון רואים במסמך, אז שוב כל סעיף אמור להיות 3000 ₪.
גב' נורית אזולאי: כן, ההצעה מחולקת ל 3 סעיפים: פירוק, תיקון והרכבה.
ההצעה שלו הייתה 2500 ₪ עבור כל סעיף שזה קרוב מאוד לאומדן המקורי של 3000 ₪ לסעיף.
עו"ד אדהם ג'מאל – יו"ר הועדה:  אתם ממליצים לאשר את הצעתו? נעלה להצבעה, מי מאשר את הצעת היחיד של פטוריז הצללה ומתקני משחקים בע"מ?
· חברי הוועדה מאשרים פה אחד.
· החלטה: הוועדה מאשרת את הצעת היחיד של "פטוריז הצללה ומתקני משחקים בע"מ" כהצעה הזוכה במכרז, מאחר והם עומדים בכל תנאי המכרז.

· מכרז זוטא מס' 46/2025 
שירותי ליווי וייעוץ משפטי בתחומים שונים
עו"ד אדהם ג'מאל – יו"ר הועדה:  מכרז 46/2025, שירותי ייעוץ וליווי משפטי, נג'יה בבקשה.
עו"ד נג'ייה בובו: עו"ד צופית נמצאת איתנו פה כי מדובר במכרז שייתן מענה ללשכה המשפטית ולמחלקת נכסים. יצאנו למכרז זוטא ולא מכרז פומבי, ליווי וייעוץ משפטי בתחומים שונים, הדגש הוא על הנושאים הכלכליים/ BOT /PPP / ופרויקטים מניבים והכנסות לרשות. הוגשה לנו הצעה אחת, למרות שפנינו לכמה. 
אגב, עשינו בדיקה למה האחרים לא הגישו, חלק אמרו שהתנאים לא מתאימים להם, ההצעה אינה רווחית וכו'. יש לצין שמדובר פה בהצעה לפי שעה, הגבלנו את המחיר לפי נוהל של חשכ"ל בעניין תעריפי התקשרות עם נותני שירותים חיצוניים, מבדיקה שעשינו המשרדים לא כ"כ אהבו את זה. הוגשה לנו הצעה ממשרד עו"ד שרקון.
יש לציין שמשרד שרקון נתן שירותים לעיריית עכו בעבר, ההצעה עומדת על 400 ₪ לשעה, זה גם האומדן.
אני בדקתי את כל המסמכים שהוגשו. ניתן ניקוד ע"י חברי ועדת האיכות. חבר הוועדה "מנכ"ל העירייה, גזבר העירייה, יועמ"ש העירייה ומנהלת אגף הנכסים בעירייה. הציון המשוקלל: איכות+ מחיר הוא 97.5 נק', לכן אני ממליצה לאשר את הצעת המשרד ולהכריז עליו כזוכה.
עו"ד אדהם ג'מאל – יו"ר הועדה: מה הסיבה שצריכים עו"ד חיצוני? 
חנן בן חמו: הצהרת בדיקת התקינות של הצעות המכרז, מה עושה המשרד הזה בפועל? מה אתם מבקשים ממנו?
עו"ד צופית וייס ברקוביץ: אנחנו מדברים פה על פרויקטים מאוד מורכבים, לדוגמא, מכרז בית האבות, שזה לא רק מכרז הפעלת בית אבות, זה בי"ח גריאטרי- השכרה והפעלה. הפרויקט הזה הוא בהיקף מאוד גדול, והוא מורכב מבחינת ההבנה המשפטית והמקצועית, לכן אנו משתמשים בשירותי משרד עורכי דין חיצוני שאמור ללוות אותנו בתהליך.
עו"ד אדהם ג'מאל – יו"ר הועדה: למה יוצאים למכרז כאשר יש אפשרות לנוהל הצעות מחיר? כי איך נקבע שהמשרד איתו תעבדו יהיה מומחה בכל התחומים? אולי אין לו התמחות בנושא בתי אבות למשל, אז מה הרווחנו?

עו"ד צופית וייס ברקוביץ: לא מתמחה בנושא בתי אבות, הוא מתמחה במכרזים, בהיקפים כאלה מורכבים ומיוחדים. ויחד איתו אנחנו משלבים יועץ מקצועי שמתמחה בבתי אבות ולקחנו לצורך העניין הזה יועץ מקצועי מיוחד.
מר' רפאל לוזון: אז המשרד שלו נותן את השירות של ליווי משפטי וגם דואג ליועץ בתחום הנדרש?
עו"ד צופית וייס ברקוביץ: לא, המשרד שלו כותב ומנהל את כל הליך המכרז מבחינה משפטית, ובמקביל יש יועץ שילווה את תהליך הכנת מסמכי המכרז מבחינה מקצועית.
עו"ד אדהם ג'מאל – יו"ר הועדה: הוא מכין את מסמכי המכרז, ובכל זאת צריכים עוד יועץ מהתחום ללוות אותו. אני זוכר את המכרז של בית האבות, אז מסמכי המכרז לא הוכנו כמו שצריך ונאלצנו לבטל אותו.
חנן בן חמו: זה נשמע כמו כפילות, אם את משתמשת בייעוץ שלו ללוות תהליך בניית מכרז וגם פונים ליועץ נוסף ומשלמים לו.. אז זה נשמע כמו שירות כפול משני גורמים שונים, זה ייעוץ כללי? כך גם כתוב בנושא המכרז: שירותי ליווי וייעוץ משפטי בתחומים שונים, אז מה ההגדרה? אם יש לי נושא בתחום תכנון ובנייה, והוא לא מתמחה בזה, אז אני אצטרך לפנות לעוד יועץ?
עו"ד נג'ייה בובו: מפנה לחומרים שהעברתי לחברי וועדת המכרזים, תסתכלו על סעיף 3.3 ניסיון קודם נדרש (עמ' 5 בקובץ הנספחים): על המשתתף להיות בעל ניסיון משפטי בליווי מיזם כלכלי אחד לפחות בחמש השנים האחרונות עבור רשויות מקומיות/ תאגידים עירוניים/ גופים ציבוריים אחרים. מיזם כלכלי משמעותו = מיזם להקמת מרכזים מסחריים, חניונים, מתקנים ציבוריים בתשלום, התקשרות עם יזמים פרטיים בהסכמי PPP/ BOT או שותפויות דומות/ מיזם להפעלת אטרקציות מניבות הכנסה  לרשות/ כל פרויקט אחר שמטרתו השאת הכנסות.
זאת אומרת אין כאן דרישה למשרד לשירות משפטי רגיל, אלא להתמחויות ס]ציפיות ומורכבות.
עו"ד צופית וייס ברקוביץ: יש לנו את מכרז האנרגיה שיצא עכשיו, אנחנו צריכים את הליווי שלו גם בזה. אני אתן לך עוד דוגמה בפרויקטים, יש לנו פרויקט עכשיו שאני רוצה להכניס אותם, רכישת קרקעות בנאמנות עבור רמ"י. בחינת הסכם נאמנות, ליווי ברכישת קרקעות מגורמים פרטיים כנאמן, מיסוי ועוד, מדובר גם כן במכרז מורכב שאנחנו צריכים את הליווי.
עו"ד אסף שלם – מבקר העירייה: יש פה מחלקה משפטית של ארבעה עורכי דין, שהמומחיות שלהם זה מכרזים. 

עו"ד נג'ייה בובו: אבל זה לא רק מכרזים, זה BOT /PPP / ופרויקטים נוספים..
גב' שלי לוי: אולי אני אחדד לכם, זה דברים שאין לאנשים שבעירייה ידע לגבי אותו תחום.
למשל, יש לנו קרקע שאנחנו רוצים לקחת אותה ולהפוך אותה לחלק, למכור ליזם ולקחת חלק לעירייה. עורך דין שלנו לא יודע לעשות את זה.
עו"ד אסף שלם – מבקר העירייה: למה לא? בעבר איך היה?
גב' שלי לוי: תמיד היה לנו יועץ חיצוני.
עו"ד אדהם ג'מאל – יו"ר הועדה: הם צודקים, היה לנו יועץ מקצועי למכרז, אבל לא היה לנו גם יועץ מקצועי וגם עו"ד חיצוני/ בודק משפטי.
היועצת המשפטית עו"ד סיון הייתה מלווה את הליך הכנת מסמכי המכרז מבחינה משפטית, אתם מתבלבלים בין המשפטן לבין יועץ מקצועי למכרז.
במכרז הזה אתם מבקשים את שירותי משרד עורכי הדין החיצוני לבדוק / להכין את מסמכי המכרז מבחינה משפטית.
אסף צודק, כל הזמן בעבר סיון הייתה האחראית על הכנת מסמכי המכרזים מבחינה משפטית.
למה צריך עכשיו שתי פונקציות חיצוניות לעשות את הבדיקה המשפטית ואת הליווי המקצועי?
עו"ד צופית וייס ברקוביץ: כי יש מכרזים מורכבים שמחייבים שתי פונקציות, אני אחדד  בשנת 2019 גם פורסם מכרז לשירותים משפטים חיצונים , זכה משרד עו"ד כהן וילצ'יק ועוד שירלי סופר כתבה בעבור העירייה את המכרז של מבנה עירוב שימושים. בשנת 2023 זכה משרד שרקון במסגרת הליך ותקופת ההתקשרות הייתה לשנתיים בסיומן יצאנו במכרז הזה. כבר שנים שאנחנו משתמשים בשירותים משפטים של משרדים חיצונים בנוסף ללשכה המשפטית. 
עו"ד נג'ייה בובו: אנחנו לא מדברים על מכרזים פשוטים שניתן להוביל אותם ללא ייעוץ מומחים, אנחנו מדברים פה על מכרזים גדולים ופרויקטים מורכבים מאוד, לא בכל מכרז נשתמש בשירותים של המשרד החיצוני, הפניות אליו יהיו רק בסוגיות מורכבות.
מר' רפאל לוזון: תני לי דוגמאות ספציפיות, יש איש מקצוע שאינו עו"ד, אנחנו מבקשים את חוות הדעת שלו כיצד לנהל "עסק" מסוים, ואז בא עו"ד ומסדר לנו את הסכם העבודה מבחינה משפטית, כאשר אנחנו משלמים לעו"ד 400 ₪ פר שעת עבודה, אז הוא אמור לספק לנו את כל "החבילה", גם את הייעוץ של איש מקצוע וגם הליווי המשפטי? הבנתי נכון?

עו"ד צופית וייס ברקוביץ: אתן לך דוגמא לסוגייה שאנחנו מתמודדים איתה, בישיבת המועצה אישרנו "דייר יוצא – דייר נכנס" על אחד המבנים הציבוריים שלנו, המבנה העיקרי זה 16 מ"ר, ויש חלק נוסף לאזור ישיבה. אני צריכה לעשות הסכם דיירות מוגנת חדש בעקבות חילופי דיירים, הסכם דיירות מוגנת המקורי מתייחס לדמי שכירות על חלק מהמבנה המוגן, אך מה קורה עם אזור הישיבה? אני רוצה לגבות מהדייר דמי שכירות. הדייר המוגן היוצא משלם אך ורק 1,942 ₪ לשנה, בהתאם לשומה אני יכולה לגבות 2,400 ₪  לחודש על אזור הישיבה. האם אתה יכול לשלב הסכם דיירות מוגנת עם הסכם דיירות חופשית באותו הסכם? ואם כן, האם נדרש מכרז? האם יש פה פטור ממכרז? זה חלק משלים? סוגייה שאני חייבת בגינה חוו"ד משפטית.
עו"ד אסף שלם – מבקר העירייה: אבל לסוגיות כאלה יש לך עורכי דין בלשכה המשפטית, והנושא רלוונטי לעבודתם השוטפת.
עו"ד צופית וייס ברקוביץ: אגף הנכסים יחד עם הלשכה המשפטית ערכו הסכם מצוין, מאחר ומדובר על התקשרות בפטור ממכרז על אזור הישיבה הצמוד למושכר, עלינו לבחון האם ניתן לערוך הסכם אחד לשני חלקי המושכר, או האם יש צורך בהסכם נפרד. פה הסוגייה מורכבת שאנחנו צריכים ייעוץ של עו"ד.
עו"ד אדהם ג'מאל – יו"ר הועדה: אוקי אני חושב שהבנו, אבל צריך לשים לב למספר השעות שאתם מקצים לייעוץ, כי לא ייתכן שהעירייה תקבל חשבון מנופח על מספר שעות ייעוץ לא ריאלי.
עו"ד צופית וייס ברקוביץ: יש לנו סעיף כלכלי וסעיף משפטי המתייחס לעבודת העו"ד היועץ, השעות יהיו ממוקדות ופר ייעוץ נחוץ בלבד.
עו"ד אדהם ג'מאל – יו"ר הועדה:  נעלה להצבעה, מי מאשר את הצעת היחיד של משרד עו"ד שרקון ושותפיו כהצעה זוכה במכרז לפי המלצת הלשכה המשפטית?
· חברי הוועדה מאשרים פה אחד.
· החלטה: 
הוועדה מאשרת את הצעת היחיד של "משרד עו"ד שרקון, בן עמי, אשר ושות' " כהצעה הזוכה במכרז.



· אישור התקשרות עם עמותת "עושים שכונה" כספק יחיד
עו"ד אדהם ג'מאל – יו"ר הועדה: עוברים לבקשת מר' סאמר קדורה ומחלקת חינוך לאישור התקשרות עם עמותת "עושים שכונה", סאמר תסביר לנו בבקשה למה זה התקשרות עם ספק יחיד?
מר' סאמר קדורה:  שלום, מדובר בפרויקט חברתי שאנחנו אמורים להיכנס לשכונה מוחלשת, לחזק אותה. שכונה שיש בה הרבה אירועי אלימות, סמים והיעדר מנהיגות. בעיקר התוכנית עובדת על שלושה פרמטרים, שזה ברמה האישית לחזק את המנהיגות המקומית, ברמה הקהילתית לחזק את המעורבות ההדדית בתוך הקהילה, וברמה הפיזית לבוא ולעזור לשכונה בשיפוץ מינימלי, לטפח גינה קהילתית. 
לגבי השאלה למה עם עמותת עושים שכונה, כי יש חוזה התקשרות שנחתם בין העמותה לבין הרשות לביטחון קהילתי, החוזה נחתם בשנת 2024 וממשיכים גם ב 2025, המסמכים עבור בקשה זו הוגשו מזמן במטרה ליישום הפרויקט בהקדם.
עו"ד אדהם ג'מאל – יו"ר הועדה: איזה שכונה בחרתם?
מר' סאמר קדורה:  מדובר על שכונת "האילן", זו שכונה מעורבת, יש תושבים ערבים, יהודים וגם עולים חדשים. יהיה לנו שם "מוביל שכונה" שנבחר מתוך השכונה עצמה, ועבודתו תתמקד בליווי הפרויקט בשכונה וגם יהיה איש הקשר של העמותה עצמה, כמובן שהוא יקבל שכר על עבודתו זו. 
הרשות לביטחון קהילתי מממנת חלק תקציבי של 150 אלף שקל, העמותה גם מממנת איתה ב 150 אלף שקל, והרשות המקומית אמורה להשתתף בקרוב ל94 אלף שקל שאינם בכסף אלא בשווה כסף.
חנן בן חמו: סאמר הפעילות על בסיס יומי/ שבועי/ חודשי? איך זה עובד?
מר' סאמר קדורה:   הפעילות מתקיימת אחת לשבוע, במיוחד בסופי שבוע.
עו"ד אדהם ג'מאל – יו"ר הועדה: למה החלטתם להתקשר רק עם עמותת עושים שכונה, למה לא לצאת למכרז?
מר' סאמר קדורה:   כי היא העמותה היחידה שמפעילה את הפרויקט, וההתקשרות הייתה דרך הרשות לביטחון קהילתי יחד עם העמותה, הזכייה שלהם היא ארצית, הם מבצעים את הפרויקט הזה בהמון מקומות, מצפון הארץ ועד הדרום.
עו"ד נג'ייה בובו: אני רוצה לציין שישיבנו בלשכה המשפטית עם סאמר ואסנת, בחנו את החומר ביחד ולפיו החלטנו לצאת לספק יחיד. התהליך של העמותה מול הרשות לביטחון קהילתי היה באמצעות זכיה במכרז, והם לוקחים כסף ומבצעים התקשרות עם עיריות.

אבל אין ספק יחיד, היינו צריכים לצאת בהליך של ספק יחיד לפי המלצת הלשכה המשפטית.
יש לציין שהם עשו את זה במעלות, בבאר שבע.. זה מה שבדקתי.
מר' סאמר קדורה:   גם בטבריה.
עו"ד נג'ייה בובו: ראיתי את החוזים של מעלות ובאר שבע, לכן זו הייתה ההמלצה שלנו בלשכה המשפטית, העמותה לא זכתה במכרז ארצי, אלא בתקציב לפרויקט מהרשות לביטחון קהילתי, ועליהם לפנות לרשויות לביצוע הפרויקט.
כאשר פרסמתם את המודעה, האם קיבלתם הסתייגויות?
עו"ד אדהם ג'מאל – יו"ר הועדה: אסנת, במודעה נרשם שיש להגיש הסתייגות למייל של שמעל, האם בדקתם את המייל?
גב' אסנת סדון-לוי: בדקנו, ואין הסתייגויות.
עו"ד אדהם ג'מאל – יו"ר הועדה: אוקיי, הנושא פורסם בעיתון ולא התקבלו התנגדויות, אז נעלה להצבעה, האם אתם מאשרים את ההתקשרות עם עמותת "עושים שכונה" כספק יחיד? נג'ייה יש לך הערה?
עו"ד נג'ייה בובו: ההסכם נמצא על שולחני לבדיקה ומתן הערות להתאמתו לעיריית עכו, ומשם נתקדם עם סאמר.
מר' סאמר קדורה:   יש לציין שההתקשרות הינה לשנה, מרגע חתימת החוזה.
· חברי הוועדה מאשרים פה אחד.
· החלטה: 
הוועדה מאשרת את ההתקשרות עם עמותת "עושים שכונה" כספק יחיד.

תאריך: _17.11.2025_                                                                                     ___אדהם ג'מל ___
                                                       עו"ד אדהם ג'מל	 
                 יו"ר  ועדת  מכרזים
· רשמה: מונתהא חמאד קנאדלי 13.11.2025


החלטות   ראש   העיר -    עמיחי בן שלוש :
· מכרז פומבי מס' 13/2025 מנהלת עבור ביצוע עבודות הסרת סכנה במבנים מסוכנים:
אני מאשר את החלטת הוועדה המאשרת את המלצת וועדת האיכות לאשר את הצעת היחיד של "לני פארס מהנדס אזרחי" כהצעה הזוכה במכרז.

· מכרז פומבי מס' 30/2025 התקנת הצללות חדשות כולל קונסטרוקציה, פירוק חורף והתקנת הצללות קיימות.
אני מאשר את החלטת הוועדה להצעת היחיד של "פטוריז הצללה ומתקני משחקים בע"מ" כהצעה הזוכה במכרז, מאחר והם עומדים בכל תנאי המכרז.

· מכרז זוטא מס' 46/2025 שירותי ליווי וייעוץ משפטי בתחומים שונים
אני מאשר את החלטת הוועדה הצעת יחיד של "משרד עו"ד שרקון בן עמי אשר ושות' כהצעה הזוכה במכרז.

· אישור התקשרות עם עמותת "עושים שכונה" כספק יחיד
אני מאשר את החלטת הוועדה להתקשרות עם עמותת "עושים שכונה" כספק יחיד.

תאריך: 17.11.2025                                                                              עמיחי בן שלוש
                                                                                                                             	       עמיחי בן שלוש 
                                                                                                          ראש עיריית  עכו 

